**Storlien** er et tettsted i den svenske kommunen Åre i Jämtland fylke, to kilometer fra riksgrensen mot Meråker i Trøndelag. Tettstedet har 78 innbyggere (2009) og er bygd opp omkring turisme, spesielt rundt alpinanlegget, men også snøskuterkjøring, langrenn, jakt, fiske og fjellvandring. Stor økning i detaljhandelen på grunn av omfattende grensehandel fra nordmenn har funnet sted på 2000-tallet. Den svenske kongefamilien har et hus i Storlien, hvor de bruker å feire påske. Tidigere eksisterte det også et sanatorium på stedet.

I Storlien finnes blant annet Storliens högfjällshotell og hyttefeltet *Fjäll-lien*. Store deler av Storlien, inklusive fjellet og i prinsippet all bebyggelig mark på stedet, har vært eid av *Lars Nilssons "dödsbo"*.

Historikk
---------

Fram til starten av 1800-tallet ble Storlien brukt i all hovedsak av nordmenn for jakt, fiske og til beite. I 1844 ankom den første nybyggeren, og i 1882 ble jernbanen innviet. I 1888 startet doktor Ernst Westerlund sin kurstedsvirksomhet der, og to hoteller ble etablert på stedet. Med sitt lettilgjenglige høyfjellsterreng og jernbanestasjon ble Storlien raskt et sentrum for turisme. I 1933 fikk arveprins Gustav Adolf og prinsesse Sibylla en hytte som bryllupsgave av *Skidfrämjandet*, en hytte som fortsatt er i kongefamiliens eie. 

Under andre verdenskrig var det besøksforbud i Storlien, som da ble brukt av militæret. I 1940 ble det avholdt topphemmelige militære forhandlinger mellom Sverige og det nasjonalsosialistiske Tyskland i en jernbanevogn i Storlien.[]

I 1958 ble høyfjellshotellet bygd ut, som da fikk en kapasitet på 550 gjester. I juli 2011 kjøpte Ulrich John området, etter at hotellet hadde vært stengt for publikum i rundt ett års tid. Den nye eieren Ulrich John uttalte til Östersunds-Posten at "jag tror på Storlien och vi kommer att satsa på hotellet. Storlien är en helt underbar ort och som har framtiden för sig."
 Hotellet ble gjenåpnet vinteren 2012.

Den svenske kongefamilien har et hus i Storlien, hvor de pleier å feire påske og nyttår.

Europavei 14 går gjennom Storlien. En del av filmen Guttene fra Brasil utspiller seg på Storlien.

Skiområdet
----------

Bilde fra toppen av skiområdet.
*Storliens järnvägsstation* ligger 600 meter over havet og er Sveriges høyest beliggende jernbanestasjon.
Storliens skiområde består av ni heiser og 23 nedfarter. Fallhøyden bare 190 meter, hvilket er ganske lite sammenlignet med andre anlegg, som betyr at bakkene er ganske korte.

Det finnes også tre barneområder.

Referanser
----------

1. ↑   (på sv) *Statistiska småorter 2020, befolkning, landareal, befolkningstäthet per småort*, Statistiska centralbyrån, 31. mars 2022, Wikidata Q113505564,
2. ↑  «Stort handelscentrum kan byggas i Storlien». Östersunds-Posten. 28. mars 2008. Arkivert fra originalen 24. februar 2009. Besøkt 21. februar 2009.
3. ↑  Östersunds-Posten: Almåsas ägare köper hotellet i Storlien[*død lenke*] (19. juli 2011, besøkt 21. november 2012)
4. ↑  Östersunds-Posten: Kungen gjorde fastighetsaffär i Storlien Arkivert 15. januar 2012 hos Wayback Machine. (12. januar 2012, besøkt 21. november 2012)

Eksterne lenker
---------------

* Storlien turistbyrå Arkivert 6. juli 2006 hos Wayback Machine.

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** GeoNames
 |